
AVIZ

asupra proiectului de Lege privind aprobarea Ordonanţei de urgenţã a Guvernului nr.52/2019 pentru modificarea şi completarea Legii nr.202/2016 privind integrarea sistemului feroviar din România în spaţiul feroviar unic european


În conformitate cu prevederile art. 95 și 115 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanţe şi bănci a fost sesizată spre dezbatere şi avizare în procedură de urgență,  cu proiectul de Lege privind aprobarea Ordonanţei de urgență a Guvernului nr.52/2019 pentru modificarea şi completarea Legii nr.202/2016 privind integrarea sistemului feroviar din România în spaţiul feroviar unic european.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este  Cameră decizională.
Potrivit dispoziţiilor art. 61 din Regulamentul Camerei Deputaţilor, republicat, cu modificările și completările ulterioare, Comisia a dezbătut inițiativa legislativă menţionată mai sus, în şedinţa din  10 decembrie 2019.
Membrii Comisiei au examinat iniţiativa legislativă supusă avizării, expunerea de motive, avizul Consiliului Legislativ precum și al Consiliului Superior al Magistraturii.
În urma dezbaterilor, deputații prezenți la lucrări au hotărât, cu unanimitate de voturi, întocmirea unui aviz favorabil.

